CELEX: 52017PC0641
Language: da
Date: 2017-11-06
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i Den Blandede Veterinærkomité, som er nedsat ved aftalen mellem Det Europæiske Fællesskab og Det Schweiziske Forbund om handel med landbrugsprodukter, vedrørende afgørelse nr. 1/2017 om ændring af appendiks 6 til bilag 11 til aftalen

EUROPA-KOMMISSIONEN
            Bruxelles, den 6.11.2017
            COM(2017) 641 final
            2017/0283(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i Den Blandede Veterinærkomité, som er nedsat ved aftalen mellem Det Europæiske Fællesskab og Det Schweiziske Forbund om handel med landbrugsprodukter, vedrørende afgørelse nr. 1/2017 om ændring af appendiks 6 til bilag 11 til aftalen
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               ·Forslagets begrundelse og formål 
            
            
               Aftalen mellem Det Europæiske Fællesskab og Det Schweiziske Forbund om handel med landbrugsprodukter ("landbrugsaftalen") trådte i kraft den 1. juni 2002.
            
            
               Schweiz har i flere på hinanden følgende tidsbegrænsede perioder haft adgang til fritagelse for trikinundersøgelsen af slagtekroppe og kød af tamsvin, der er blevet holdt med henblik på opfedning og slagtning på små slagterier. I over halvtreds år er der ikke konstateret trikintilfælde i Schweiz. Schweiz har desuden et velfungerende påvisningsprogram og forpligter sig til at sikre, at kød af tamsvin, som markedsføres i Den Europæiske Union, altid underkastes trikinundersøgelsen af slagtekroppe og kød af tamsvin. Det er således muligt at bringe fritagelsens midlertidige karakter til ophør. 
            
            
               Bestemmelserne i appendiks 6 til bilag 11 til landbrugsaftalen bør derfor tilpasses.
            
            
               Ved artikel 19, stk. 1, i bilag 11 til landbrugsaftalen nedsættes der en blandet veterinærkomité, der består af repræsentanter for parterne. Den skal behandle alle spørgsmål vedrørende nævnte bilag og dets gennemførelse samt varetage de opgaver, der er fastsat i bilaget. Den Blandede Veterinærkomité har især beføjelse til at træffe afgørelse i de tilfælde, der er fastsat i bilag 11. I henhold til artikel 19, stk. 3, i bilag 11 til landbrugsaftalen har Den Blandede Veterinærkomité beføjelse til at ændre appendikserne til nævnte bilag, blandt andet for at tilpasse eller ajourføre dem.
            
            
               Den Blandede Veterinærkomités afgørelse nr. 1/2017 offentliggøres i Den Europæiske Unions Tidende. 
            
            
               ·Sammenhæng med de gældende regler på samme område
            
            
               Dette forslag om fritagelse er i overensstemmelse med de fleksibilitetsforanstaltninger, som medlemsstaterne kan vedtage for fødevarevirksomheder, der er beliggende i regioner med særlige geografiske begrænsninger, forudsat at disse foranstaltninger ikke bringer sikkerheden ved det færdige produkt i fare. Forslaget er ligeledes i overensstemmelse med den videnskabelige udtalelse, som blev afgivet af Den Europæiske Fødevaresikkerhedsautoritet den 3. oktober 2011 om de farer for folkesundheden, der skal afdækkes ved kødinspektion (svin),
                  1
                samt Kommissionens gennemførelsesforordning (EU) 2015/1375 af 10. august 2015 om særlige bestemmelser om offentlig kontrol af trikiner i kød.
            
            
               ·Sammenhæng med Unionens politik på andre områder
            
            
               Aftalen mellem Det Europæiske Fællesskab og Det Schweiziske Forbund om handel med landbrugsprodukter hører under den overordnede ramme for EU's handelspolitik og er til fordel for EU, da EU er nettoeksportør af landbrugsprodukter til Schweiz. EU's handelsbalance med Schweiz er blevet betydeligt forbedret siden aftalens ikrafttræden. 
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               ·Retsgrundlag
            
            
               Forslaget til afgørelse er baseret på artikel 207, stk. 4, i traktaten om Den Europæiske Unions funktionsmåde sammenholdt med artikel 218, stk. 9.
            
            
               ·Valg af retsakt
            
            
               Unionen bør fastlægge den holdning, som skal indtages i Den Blandede Veterinærkomité vedrørende vedtagelse af de fornødne ændringer af bilag 11. I henhold til artikel 5, stk. 2, første afsnit, i afgørelse 2002/309/EF, Euratom, fastlægges Unionens holdning af Rådet på forslag af Kommissionen. 
            
            
               3.VIRKNINGER FOR BUDGETTET
            
            
               Afgørelsen får ingen virkninger for EU-budgettet. Opretholdelsen af fritagelsen vedrører udelukkende gennemførelsen i Schweiz af visse kontrolforanstaltninger for svinekød, som kun er bestemt til det schweiziske marked. 
            
         
         
            
               2017/0283 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i Den Blandede Veterinærkomité, som er nedsat ved aftalen mellem Det Europæiske Fællesskab og Det Schweiziske Forbund om handel med landbrugsprodukter, vedrørende afgørelse nr. 1/2017 om ændring af appendiks 6 til bilag 11 til aftalen
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207, stk. 4, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Aftalen mellem Det Europæiske Fællesskab og Det Schweiziske Forbund om handel med landbrugsprodukter
                  2
                ("landbrugsaftalen") trådte i kraft den 1. juni 2002.
            
            
               (2)I henhold til artikel 19, stk. 1, i bilag 11 til landbrugsaftalen skal Den Blandede Veterinærkomité behandle alle spørgsmål vedrørende nævnte bilag og dets gennemførelse samt varetage de opgaver, der er fastsat i bilaget. I henhold til artikel 19, stk. 3, i nævnte bilag har Den Blandede Veterinærkomité beføjelse til at ændre appendikserne til bilag 11, blandt andet for at tilpasse eller ajourføre dem. 
            
            
               (3)I henhold til artikel 5, stk. 2, første afsnit, i afgørelse 2002/309/EF, Euratom, truffet af Rådet og Kommissionen
                  3
               , fastlægges Den Europæiske Unions holdning i Den Blandede Landbrugskomité og Den Blandede Veterinærkomité af Rådet på forslag af Kommissionen.
            
            
               (4)Unionen bør fastlægge den holdning, som skal indtages i Den Blandede Veterinærkomité vedrørende vedtagelse af de fornødne ændringer.
            
            
               (5)Afgørelse nr. 1/2017 truffet af Den Blandede Veterinærkomité, som er nedsat ved landbrugsaftalen, ("Den Blandede Veterinærkomités afgørelse nr. 1/2017") bør træde i kraft på dagen for vedtagelsen —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, som på Den Europæiske Unions vegne skal indtages i Den Blandede Veterinærkomité, som er nedsat ved artikel 19, stk. 1, i bilag 11 til landbrugsaftalen, vedrørende ændring af appendiks 6 til bilag 11, baseres på det udkast til Den Blandede Veterinærkomités afgørelse, der er knyttet til nærværende afgørelse.
            
            
               Artikel 2
            
            
               Denne afgørelse træder i kraft dagen efter vedtagelsen.
            
            
               Udfærdiget i Bruxelles, den .
            
            
               
                     På Rådets vegne
               
            
         
         
            
               
                     Formand
               
            
         
         
            
                  
                     (1)
                  EFSA Journal 2011; 9(10):2351 [198 s.], offentliggjort den 3. oktober 2011.
               
               
                  
                     (2)
                  EFT L 114 af 30.4.2002, s. 132.
               
               
                  
                     (3)
                  EFT L 114 af 30.4.2002, s. 1.
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 6.11.2017
            COM(2017) 641 final
            BILAG
            til
            RÅDETS AFGØRELSE
            om den holdning, der skal indtages på Den Europæiske Unions vegne i Den Blandede Veterinærkomité, som er nedsat ved aftalen mellem Det Europæiske Fællesskab og Det Schweiziske Forbund om handel med landbrugsprodukter, vedrørende afgørelse nr. 1/2017 om ændring af appendiks 6 til bilag 11 til aftalen
            
               
         
         
            
               BILAG
            
            
               UDKAST TIL
            
            
               AFGØRELSE NR. 1/2017 TRUFFET AF DEN BLANDEDE VETERINÆRKOMITÉ,
               DER ER NEDSAT VED AFTALEN MELLEM DET EUROPÆISKE FÆLLESSKAB
               OG DET SCHWEIZISKE FORBUND
               OM HANDEL MED LANDBRUGSPRODUKTER
            
            
               af ...
            
            
               om ændring af appendiks 6 til aftalens bilag 11
            
            
               DEN BLANDEDE VETERINÆRKOMITÉ HAR —
            
            
               under henvisning til aftalen mellem Det Europæiske Fællesskab og Det Schweiziske Forbund om handel med landbrugsprodukter
                  1
               , særlig artikel 19, stk. 3, i bilag 11, og
            
            
               ud fra følgende betragtninger:
            
            
               (1)Aftalen mellem Det Europæiske Fællesskab og Det Schweiziske Forbund om handel med landbrugsprodukter ("landbrugsaftalen") trådte i kraft den 1. juni 2002.
            
            
               (2)I henhold til artikel 19, stk. 1, i bilag 11 til landbrugsaftalen skal Den Blandede Veterinærkomité, der er nedsat ved landbrugsaftalen, ("Den Blandede Veterinærkomité") behandle alle spørgsmål vedrørende nævnte bilag og dets gennemførelse samt varetage de opgaver, der er fastsat i bilaget. I henhold til artikel 19, stk. 3, i nævnte bilag har Den Blandede Veterinærkomité beføjelse til at ændre appendikserne, blandt andet for at tilpasse eller ajourføre dem.
            
            
               (3)Appendiks 1, 2, 3, 4, 5, 6 og 11 til bilag 11 til landbrugsaftalen blev ændret første gang ved afgørelse nr. 2/2003 truffet af Den Blandede Veterinærkomité
                  2
               .
            
            
               (4)Appendiks 1, 2, 3, 5, 6, 7, 10 og 11 til bilag 11 til landbrugsaftalen blev senest ændret ved afgørelse nr. 1/2015 truffet af Den Blandede Veterinærkomité
                  3
               .
            
            
               (5)Schweiz har i flere på hinanden følgende perioder haft adgang til fritagelse for trikinundersøgelsen af slagtekroppe og kød af tamsvin, der er blevet holdt med henblik på opfedning og slagtning på små slagterier. I over halvtreds år er der ikke konstateret trikintilfælde i Schweiz. Schweiz har desuden et velfungerende påvisningsprogram og forpligter sig til at sikre, at kød af tamsvin, som markedsføres i Den Europæiske Union, altid underkastes trikinundersøgelsen af slagtekroppe og kød af tamsvin. Det er således muligt at bringe fritagelsens midlertidige karakter til ophør.
            
            
               (6)Denne afgørelse bør træde i kraft på dagen for vedtagelsen.
            
            
               (7)Appendiks 6 til bilag 11 til landbrugsaftalen bør derfor ændres —
            
            
               VEDTAGET DENNE AFGØRELSE:
            
            
               Artikel 1
            
            
               Punkt 4-6 i kapitlet "Særlige betingelser" i appendiks 6 til bilag 11 til landbrugsaftalen ændres således:
            
            
               4)Schweiz' kompetente myndigheder forpligter sig til at sikre, at slagtekroppe og kød af tamsvin, som markedsføres i Den Europæiske Union, underkastes trikinundersøgelsen af slagtekroppe og kød af tamsvin.
            
         
         
            
               5)De påvisningsmetoder, der er beskrevet i kapitel I og II i bilag I til forordning (EF) nr. 2075/2005, anvendes i Schweiz i forbindelse med undersøgelser for forekomst af trikiner. Derimod finder trikinoskopiske undersøgelser, jf. kapitel III i bilag I til forordning (EF) nr. 2075/2005, ikke anvendelse.
            
            
               6)I medfør af bestemmelserne i artikel 8, stk. 3, i bekendtgørelsen fra DFI af 23. november 2005 om slagtehygiejne (OHyAb; RS 817.190.1) og artikel 9, stk. 8, i bekendtgørelse fra DFI af 23. november 2005 om animalske fødevarer (RS 817.022.108) forsynes slagtekroppe og kød af tamsvin, der er blevet holdt med henblik på opfedning og slagtning, og forarbejdede kødvarer, kødprodukter og forarbejdede kødprodukter heraf, som ikke er bestemt til EU-markedet, med et særligt sundhedsstempel i overensstemmelse med modellen i bilag 9, sidste stykke, til bekendtgørelse fra DFI af 23. november 2005 om slagtehygiejne. 
            
            
               Handel med Den Europæiske Unions medlemsstater med disse produkter må ikke finde sted, jf. bestemmelserne i artikel 9a i bekendtgørelse fra DFI af 23. november 2005 om animalske fødevarer.
            
            
               Punkt 7 udgår.
            
            
               Artikel 2
            
            
               Denne afgørelse, der er udfærdiget i to eksemplarer, undertegnes af de to formænd eller andre personer, der er bemyndiget til at handle på vegne af landbrugsaftalens parter.
            
            
               Artikel 3
            
            
               Denne afgørelse træder i kraft på dagen for vedtagelsen.
            
            
               Udfærdiget i Bruxelles, den […]. 
            
            
               På vegne af Den Europæiske Union
                     På vegne af Det Schweiziske Forbund
            
            
               Delegationsleder
                     Delegationsleder
            
         
         
            
                  
                     (1)
                  EFT L 114 af 30.4.2002, s. 132.
               
               
                  
                     (2)
                  Afgørelse nr. 2/2003 truffet af Den Blandede Veterinærkomité, der er nedsat ved aftalen mellem Det Europæiske Fællesskab og Det Schweiziske Forbund om handel med landbrugsprodukter den 25. november 2003 om ændring af appendiks 1, 2, 3, 4, 5, 6 og 11 i bilag 11 til aftalen (2004/78/EF) (EUT L 23 af 28.1.2004, s. 27).
               
               
                  
                     (3)
                  Afgørelse nr. 1/2015 truffet af Den Blandede Veterinærkomité, der er nedsat ved aftalen mellem Det Europæiske Fællesskab og Det Schweiziske Forbund om handel med landbrugsprodukter af 17. december 2015 om ændring af appendiks 1, 2, 3, 5, 6, 7, 10 og 11 til bilag 11 til aftalen (2015/2367/EU) (EUT L 337 af 23.12.2015, s. 128).